Onaanvaarbaar dat publiek Zuma se regskoste moet betaal, sê MaimaneMmusi Maimane, leier van die DA (Foto: Twitter via ANA) Dit is onaanvaarbaar dat die Suid-Afrikaanse publiek voortdurend die rekening moet betaal van voormalige pres. Jacob Zuma se “vertraag ten alle koste”-regstrategie, het Mmusi Maimane, leier van die Demokratiese Alliansie, gesê. Die DA is oortuig dat die ooreenkoms waarna pres. Cyril Ramaphosa vroeër vandeesweek verwys het, wat waarborg dat die staat Zuma se regskoste sal betaal, nie regmatig bereik is nie, het Maimane Saterdag aan verslaggewers in Johannesburg gesê ná ŉ vergadering van die DA se uitvoerende federale komitee. “Ons regspan het die president skriftelik versoek om ŉ afskrif van die ooreenkoms te verskaf. Ons sal nie huiwer om dit te daag as ons van mening is dat dit onwettig is nie. Dit kan eenvoudig nie aanvaarbaar wees dat die publiek Zuma se regskoste, wat gegrond is op ŉ strategie om die saak ten alle koste te vertraag, te betaal nie – veral nie as Zuma die regstryd in sy persoonlike kapasiteit aanpak nie. As Jacob Zuma die regsproses wil misbruik om tronkstraf vry te spring, dan moet hy bereid wees om self daarvoor te betaal.” Maimane het die Nasionale Vervolgingsgesag (NVG) se aankondiging Vrydag verwelkom dat Zuma uiteindelik vervolg sal word op verskeie korrupsieaanklagte, maar bygevoeg die NVG het alles in sy vermoë gedoen, wettig en onwettig, om dit te vertraag. “Alhoewel hierdie oorwinning gevier moet word, moet ons daarop wys dat nie enige van die verskeie nasionale direkteure van openbare vervolging, wat onder die Zuma-presidensie gedien het, voldoende onafhanklik of met die morele durf op te tree wat van dié kantoor vereis word nie. Hulle het Jacob Zuma as hul politieke meester gedien, en toe hy weg is, het hulle uiteindelik die ruggraat gekry om teen hom op te tree. “Ons kan nie rus totdat ons uiteindelik ŉ waarlik onafhanklike nasionale direkteur van openbare vervolging en ŉ waarlik onafhanklike NVG het nie. Daarom het ek pres. Ramaphosa Dinsdag gevra of hy ŉ meer deursigtige en geloofwaardige aanstellingsproses vir die nasionale direkteur van openbare vervolging sal ondersteun. “Intussen sien ons uit na Zuma se hofsaak sonder enige verdere vertraging. Ons sal heftig enige verdere vertragingstaktieke deur Zuma of die staat teenstaan,” het hy bygevoeg.